บาทเปิด 32.80 บาทต่อดอลลาร์ แข็งค่าเล็กน้อย
เงินบาทเปิดตลาด 32.80 บาทต่อดอลลาร์ แข็งค่าเล็กน้อย นักลงทุน จับตาผลประชุมกนง.บ่ายนี้-ลุ้นมาตรการเยียวยาโควิด-19 ของสหรัฐฯ
25 มี.ค. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ 32.80 บาท/ดอลลาร์ แข็งค่าจากปิด ตลาดเย็นวานนี้ที่ระดับ 32.84 บาท/ดอลลาร์ เนื่องจากนักลงทุนคาดหวังกรณีสภาคองเกรสสหรัฐฯจะสามารถบรรลุข้อตกลงในการใช้มาตรการเยียวยาประชาชนและภาคธุรกิจที่ได้รับผลกระทบจากไวรัสโควิด-19 ทำให้เกิดแรงลงทุนในตลาดเกิดใหม่ "บาทแข็งค่าจากเย็นวานนี้เล็กน้อย หลังนักลงทุนคาดหวังเรื่องสภาคองเกรสจะผ่านมาตรการเยียวยาผลกระทบจากโควิด-19 ทำให้มีแรงลงทุนในตลาดเกิดใหม่ที่มีความเสี่ยง" นักบริหารเงิน กล่าว นักบริหารเงิน คาดว่า วันนี้เงินบาทจะเคลื่อนไหวในกรอบ 32.70 - 32.95 บาท/ดอลลาร์ โดยปัจจัยที่นักลงทุนจับตาคือผลประชุมคณะกรรมการนโยบายการเงิน (กนง.) ที่คาดว่าจะมีการปรับลดอัตราดอกเบี้ยเพิ่มเติมจากการประชุมนัดพิเศษ รวมถึงสถานการณ์การแพร่ระบาดของไวรัสโควิด-19